Ο **Κώστας Βαλλιάνος** (γένν. 1 Μαρτίου 1937, Καλλιθέα Αθήνας) είναι Έλληνας διεθνής παλαίμαχος ποδοσφαιριστής και προπονητής. Αγωνιζόταν ως τερματοφύλακας και στην εποχή του θεωρήθηκε ένας από τους καλύτερους της χώρας στη θέση του.

Ποδοσφαιρική σταδιοδρομία
-------------------------

### Σε συλλογικό επίπεδο

Ξεκίνησε το άθλημα από τα τμήματα υποδομής του Πανιωνίου Σμύρνης, στην α΄ ομάδα του οποίου διαδέχθηκε αργότερα τον σπουδαίο Νίκο Πεντζαρόπουλο. Αποτέλεσε την ηχηρότερη μεταγραφή του 1960, όταν ενώ τον διεκδικούσε ο Ολυμπιακός Πειραιώς εντάχθηκε στο συμπολίτη Εθνικό και κάλυψε το κενό αποχώρησης του επίσης σπουδαίου Στάθη Μανταλώζη προ ενός έτους (για τον Παναθηναϊκό). Μετείχε σε 161 συναντήσεις 7 αγωνιστικών περιόδων της Α΄ Εθνικής και το 1967 εντάχθηκε, τελικά, στον Ολυμπιακό με παρέμβαση του Γενικού Γραμματέα Αθλητισμού της δικτατορίας αντισυνταγματάρχη Ασλανίδη –παρά τη γενικευμένη απαγόρευση μετακινήσεων–, ώστε η ομάδα να ενισχυθεί στις υποχρεώσεις της για το κύπελλο Πρωταθλητριών εναντίον της ιταλικής Γιουβέντους. Την ενεργό δράση σε επίπεδο ανώτατης κατηγορίας εγκατέλειψε ουσιαστικά πριν ολοκληρωθεί ο α΄ γύρος της διοργάνωσης του πρωταθλήματος 1967-68 που ακολούθησε, ενώ τυπικά με την ολοκλήρωσή της.

### Στις εθνικές ομάδες

To 1957 μετείχε με την εθνική Νέων στο αντίστοιχο Ευρωπαϊκό πρωτάθλημα, πραγματοποιώντας συνολικά τρεις εμφανίσεις.

Υπήρξε 11 φορές διεθνής για την Ανδρών Ελλάδας και πρώτη την 11η Δεκεμβρίου 1960 κατά το φιλικό αγώνα στη Νίκαια της Γαλλίας με το Β΄ συγκρότημα του ξένου κράτους (0-0). Διατελώντας αρχηγός του αντιπροσωπευτικού συγκροτήματος την 27η Νοεμβρίου 1963 στην εκτός έδρας ήττα 3-1 από την Κύπρο σε φιλικό, πρόκειται για τον μοναδικό Έλληνα ποδοσφαιριστή με παρόμοια διάκριση στην ιστορία του Εθνικού Πειραιώς.

Η τελευταία συμμετοχή του έλαβε χώρα στις 23 Μαΐου 1965, κατά την ήττα 3-1 για τα προκριματικά του Παγκοσμίου κυπέλλου 1966 από τη Σοβιετική Ένωση στη Μόσχα.

Προπονητική σταδιοδρομία
------------------------

Την περίοδο 1966-67 αποτέλεσε παράλληλα και τεχνικό της ΑΕΚ Φαλήρου, την οποία ανέδειξε πρωταθλήτρια Γ΄ Εθνικής. Από το 1968 που αποσύρθηκε οριστικά ως παίκτης, ανέλαβε προπονητής σε σωματεία χαμηλότερων κατηγοριών της Αθήνας και του Πειραιά, όπως ο Α.Ο. Καλαμακίου, ο Πειραϊκός Νέου Φαλήρου κ.ά. Επίσης διετέλεσε προπονητής και σε ομάδες χαμηλότερων εθνικών κατηγοριών, όπως στον Πανναυπλιακό στην Β΄ Εθνική μεταξύ άλλων.

Οικογένεια
----------

Ποδοσφαιριστής υπήρξε και ο γιος του Βασίλης στην ερασιτεχνική ομάδα του Πανιωνίου το διάστημα 1985-1990. Ο πολύ μικρότερος αδελφός του Νίκος Βαλλιάνος, αγωνίστηκε επίσης ως τερματοφύλακας και στην Α΄ Εθνική με τους Παναθηναϊκό, ΑΟ Αιγάλεω.

Σημειώσεις
----------

1. ↑  εμφανίσεις στο πρωτάθλημα Ελλάδας από την εισαγωγή της Α΄ Εθνικής κατηγορίας το 1959, δηλαδή μόνον της περιόδου 1959-60 και τελευταίας με το σύλλογο

Παραπομπές
----------

1. ↑  Το έπος της Α΄ Εθνικής, Γιώργος Παγιωτέλης, περιοδ. *Οι ΠΑΓΚΟΣΜΙΟΙ*, τχ. 8 (Αύγ 1994), σελ. 38
2. 1 2  Ο άξιος διάδοχος Πεντζαρόπουλου, Μανταλόζη, Πάνος Γεραμάνης, greek-language.gr
3. ↑  *Οι ΠΑΓΚΟΣΜΙΟΙ*, ό.π, τχ. 9 (Σεπτ 1994), σελ. 38
4. ↑  Βαγγέλης Μελέκογλου-Άγγελος Μενδρινός-Θοδωρής Ντάβελος, *1908-1998 Παναθηναϊκός • 90 χρόνια ποδοσφαιρική εποποιία*, έκδοση Τριφύλλι ΑΕΒΕ, Αθήνα 1999, ISBN 960-8625-31-9, τμ. Α, σελ. 225
5. ↑  *Οι ΠΑΓΚΟΣΜΙΟΙ*, ό.π, τχ. 9-13 (Σεπτ 1994-Ιαν 1995)
6. ↑  «Ο Σούπερμαν» των γηπέδων που άφησε ιστορία, Παναγιώτης Γιαλός, koinoniki.gr
7. ↑  Ο Βαλλιάνος έξω και από τους «28» του Ολυμπιακού, εφημ. *ΕΘΝΟΣ* 20.12.1967, σελ. 7
8. ↑  Ελεύθερος ο Βαλλιάνος, εφημ. *ΕΘΝΟΣ* 22.06.1968, σελ. 11
9. ↑  Κωνσταντίνος "Kώστας" Βαλλιάνος, βάση δεδομένων εθνικών ομάδων Ευρώπης eu-football.info (Αγγλικά)
10. ↑  *"Ο ΒΑΛΛΙΑΝΟΣ ΠΡΟΠΟΝΗΤΗΣ ΤΟΥ Α.Ο. ΚΑΛΑΜΑΚΙΟΥ"*, εφ. Αθλητική Ηχώ, 3/5/1968, σελ. 2
11. ↑  *"Ο Βαλλιάνος προπονητής στο Ναύπλιο"*, εφ. Αθλητική Ηχώ, 21/1/1970, σελ. 5
12. ↑  *Οι ΠΑΓΚΟΣΜΙΟΙ*, ό.π, τχ. 22 (Οκτ 1995), σελ. 47

Πηγές
-----

* Συνέντευξη του ίδιου: «Ο Σούπερμαν» των γηπέδων που άφησε ιστορία στον Παναγιώτη Γιαλό, koinoniki.gr
* Γιώργος Παγιωτέλης, *Το έπος της Α΄ Εθνικής*, σειρά αφιερωμάτων αθλητικού περιοδ. *Οι ΠΑΓΚΟΣΜΙΟΙ* τχ. 8-13 και 22 (Αύγ 1994-Ιαν 1995 και Οκτ 1995)
* Βαγγέλης Μελέκογλου-Άγγελος Μενδρινός-Θοδωρής Νταβέλος, *Εθνική Ελλάδος • Πορεία μέσα στο χρόνο*, Εκδόσ. Παπαζήση, Αθήνα 1995, 960-0210-82-9
* συλλογικό έργο (δ/νση Ανδρέας Μπόμης), *Όλα για το ποδόσφαιρο • Αλμανάκ '91*, έκδοση περιοδ. *ΕΙΚΟΝΕΣ*, Αθήνα 1991.

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |